  Виталий Пронин Удмурт кылэз тодӥсь анай-атайёслы «Аныкай» медиашкола ужаны кутскоз. Та проектэз малпаз егитъёслэн «Куара» огазеяськонзы. «Аныкай» медиашколаын мумы-бубыосты дышетозы, кызьы фото пуктоно, видеокамераен ужано, видеомонтаж лэсьтоно но SММ амалэз уже кутоно. Проект огазеялоз удмурт кылэз тодӥсь, азинскыны тыршись анай-атайёсты. Соос таӵе ужъёсынызы возьматыны быгатозы: туала амалъёс юртто пиналэз кык кылын вераськыса будэтыны, - пусйиз проектлэн авторез Ольга Степанова. Та проектэ пыриськыны быгатозы вань мылкыд карисьёс - уго лекциос онлайн-режимын мынозы. Кин ӧз вутты учкыны - соос но заочно амалэн дышетскыны быгатозы. Курсъёсы пыриськон понна 20-тӥ августозь гожтӥськоно «ВКонтакте» соцвотэсын https://vk.com/anykai_media группаын. УД  